*****

ΚΑΝΟΝΙΣΜΟΣ (ΕΟΚ) αριθ. 1427/87 ΤΗΣ ΕΠΙΤΡΟΠΗΣ

της 25ης Μαΐου 1987

για την τροποποίηση του κανονισμού (ΕΟΚ) αριθ. 989/86 περί των λεπτομερειών εφαρμογής του περιορισμού της ενίσχυσης για την μεταποίηση ποσοτήτων πορτοκαλιών και λεμονιών στην Ισπανία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2601/69 του Συμβουλίου της 18ης Δεκεμβρίου 1969 περί ειδικών μέτρων για την προώθηση της μεταποιήσεως ορισμένων ποικιλιών πορτοκαλιών (1), όπως τροποποιήθηκε τελευταία από τον κανονισμό (ΕΟΚ) αριθ. 987/84 (2), και ιδίως το άρθρο 3 παράγραφος 2,

τον κανονισμό (ΕΟΚ) αριθ. 1035/77 του Συμβουλίου της 17ης Μαΐου 1977 περί προβλέψεως ειδικών μέτρων για την προώθηση της εμπορίας των μεταποιημένων προϊόντων με βάση τα λεμόνια (3), όπως τροποποιήθηκε τελευταία από τον κανονισμό (ΕΟΚ) αριθ. 1318/85 (4), και ιδίως το άρθρο 3,

τον κανονισμό (ΕΟΚ) αριθ. 460/86 του Συμβουλίου της 24ης Φεβρουαρίου 1986 περί καθορισμού των γενικών κανόνων εφαρμογής της πράξης προσχώρησης της Ισπανίας και της Πορτογαλίας όσον αφορά την μεταποίηση των πορτοκαλιών και των λεμονιών (5), και ιδίως το άρθρο 2,

Εκτιμώντας:

ότι το άρθρο 119 παράγραφος 4 της πράξης προσχώρησης της Ισπανίας και της Πορτογαλίας περιορίζει, κατά τη διάρκεια των τεσσάρων πρώτων περιόδων εμπορίας μετά τη προσχώρηση, τις ποσότητες των πορτοκαλιών και λεμονιών που μπορούν να τύχουν ενίσχυσης για μεταποίηση στην Ισπανία·

ότι ο κανονισμός (ΕΟΚ) αριθ. 989/86 της Επιτροπής (6) καθόρισε τις λεπτομέρειες εφαρμογής της ενίσχυσης για μεταποίηση · ότι, επειδή είναι αδύνατο να υπολογισθεί εγκαίρως ο μέσος όρος των ποσοτήτων λεμονιών που έχουν μεταποιηθεί κατά τις τρεις περιόδους εμπορίας οι οποίες προηγούνται εκείνης για την οποία πρέπει να καθοριστεί η ενίσχυση, δεδομένου ότι η μεταποίηση πραγματοποιείται κατά τη διάρκεια ολόκληρης της περιόδου, είναι σκόπιμο να εκληφθούν ως περίοδοι αναφοράς για τα λεμόνια οι τρεις περίοδοι εμπορίας που προηγούνται της περιόδου η οποία προηγείται εκείνης για την οποία πρέπει να καθοριστεί η ενίσχυση·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 2 του κανονισμού (ΕΟΚ) αριθ. 989/86, η παράγραφος 3 αντικαθίσταται από το ακόλουθο κείμενο:

«3. Ως μέση συνολική παραγωγή πρέπει να νοείται η ακόλουθη συνολική ποσότητα μεταποιημένων προϊόντων η οποία εκφράζεται σε καθαρό βάρος και αναφέρεται στην ποσότητα νωπών προϊόντων που έχει αγοραστεί για την παρασκευή μεταποιημένων προϊόντων:

α) για τους μεταποιητές των οποίων η παραγωγή πραγματοποιήθηκε κατά τη διάρκεια των τριών προηγούμενων περιόδων εμπορίας ή κατά τη διάρκεια της πρώτης από τις εν λόγω τρεις περιόδους εμπορίας, το εν τρίτο της συνολικής τους παραγωγής κατά την εν λόγω περίοδο·

β) για τους μεταποιητές των οποίων η παραγωγή πραγματοποιήθηκε κατά τη διάρκεια των δύο προηγούμενων περιόδων εμπορίας ή κατά τη διάρκεια της πρώτης από τις εν λόγω δύο περιόδους, το ήμισυ της συνολικής τους παραγωγής κατά την εν λόγω περίοδο·

γ) για τους μεταποιητές των οποίων η παραγωγή πραγματοποιήθηκε μόνο κατά τη προηγούμενη περίοδο εμπορίας, η συνολική τους παραγωγής κατά την εν λόγω περίοδο εμπορίας.

Εντούτοις, όσον αφορά τα λεμόνια, οι περίοδοι αναφοράς που ςπου πρέπει να ληφθούν υπόψη είναι οι τρεις περίοδοι εμπορίας που προηγούνται της περιόδου η οποία προηγείται εκείνης για την οποία πρέπει να καθοριστεί η ενίσχυση.

Η μέση συνολική παραγωγή καθορίζεται με τον τρόπο αυτό πριν από την έναρξη κάθε περιόδου εμπορίας.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Μαΐου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 324 της 27. 12. 1969, σ. 21.

(2 ) ΕΕ αριθ. L 103 της 16. 4. 1984, σ. 10.

(3) ΕΕ αριθ. L 125 της 19. 5. 1977, σ. 3.

(4) ΕΕ αριθ. L 137 της 27. 5. 1985, σ. 37.

(5) ΕΕ αριθ. L 53 της 1. 3. 1986, σ. 14.

(6) ΕΕ αριθ. L 90 της 5. 4. 1986, σ. 33.